Anmeldelse: Dreame X50 Ultra

Robotstøvsugere med indbyggede gulvvaskere er efterhånden blevet så gode, at de kan klare selv de mest krævende rum uden – som i “gamle dage” – at sidde fast under sofaen eller vikle sig ind i den første den bedste ledning. I dag støvsuger de bedste (og dyreste) grundigt og vasker derefter gulvet.

Design og byggekvalitet

Dreame X50 Ultra er egentlig okay pæn – af en robotstøvsuger at være, selvfølgelig. Den har en mat overflade, der gør, at støv ikke så nemt ses på kabinettet, hvilket giver et pænt udseende i længere tid. Den har en lav profil, som gør det muligt for den at komme ind under de fleste møbler, og kan sænke “sensor tårnet” så den kan komme under lave møbler.

Opsætning er egentlig ret ligetil; sæt støvsugeren op, installer appen og følg anvisningerne. Guiden sætter wifi op, installerer eventuelle opdateringer og starter derefter robotten for at lave et kort over hjemmet. Så langt, så godt.

Ydeevne og sugeevne

Når det gælder rengøringskraft, er Dreame X50 virkelig imponerende. Motoren har en sugeevne, der uden problemer fjerner både støv, dyrehår og større krummer fra gulvet. Jeg testede den på forskellige overflader som trægulv, fliser og tæpper, og den leverede konsekvent et rent resultat. Især på tæpper viste den sine muskler, hvor den med sin stærke sugekraft kunne fjerne snavs, jeg ikke engang kunne se med det blotte øje.

Dog er der en bagside af denne kraft, for støvsugeren larmer også en smule nere end de fleste andre jeg har testet. På de højere sugeniveauer kan støjniveauet være så højt, at det forstyrrer, hvis man prøver at føre en samtale eller se tv samtidig. Heldigvis kan man via appen justere sugeniveauet, så det bliver mere tåleligt. Jeg sætter dog oftest maskinen til at køre når jeg alligevel ikke er hjemme, hvilket de fleste formentlig vil gøre – det eliminerer jo naturligt nok problemet.

Middelmådig software

Softwaren er et af de områder, hvor Dreame X50 stadig har potentiale for forbedring. Appen tilbyder mange funktioner, som fx zonerengøring, planlægning af rengøring og kortlægning af hjemmet. Men jeg oplever brugergrænsefladen som rodet og uoverskuelig, ligesom selve appens design virker en smule forældet med ekstremt små skrifttyper og enormt mange menupunkter. Jeg har flere gange stået med en følelse af at lede efter simple funktioner som start/pause eller tilpasning af sugekraft. Der er også stadig mange problemer med virkelig mærkelige oversættelser, der bærer præg af noget Google translate. Med den allestedsnærværende AI burde det altså være muligt at undgå mærkelige formuleringer og ord.

Derudover har jeg oplevet, at robotten nogle gange misforstår kortlægningen. Den kan finde på at køre gentagne gange over de samme områder, mens den overser andre. Opdateringer til appen er dog relativt hyppige, og jeg håber, at Dreame med tiden får rettet op på disse fejl.

Navigationssystem

Robotten er udstyret med avanceret Lidar-navigation, som i teorien skulle sikre en præcis og effektiv rengøringsrute. I praksis fungerer det også fint i de fleste tilfælde. Den scanner rummet hurtigt og planlægger sin rute systematisk. Dog har jeg oplevet udfordringer med mørke gulvtæpper, som den synes at opfatte som forhindringer. Det er en kendt udfordring for mange robotstøvsugere, men stadig frustrerende.

Den er også i stand til at forcere selv meget høje dørtrin og endda lave trapper. Dette gøres ved at den simpelthen løfter sig op og dernæst kører over forhindringen. Det fungerer egentlig fint, men kan se lidt voldsomt ud.

Støvsugeren har også en tendens til at flytte rundt på lettere møbler som spisebordsstole. Dens kraftige motor, der ellers er en styrke, kan her blive en ulempe, når den rokker stole og mindre borde ud af deres vante position. Flere gange har jeg måtte rykke møbler tilbage, hvilket kan blive en daglig irritation, hvis man har mange lette møbler i hjemmet. Nogle gange får den endda flyttet så meget rundt på mine spisebordsstole, at den bokser sig selv inde i et hjørne og ikke er i stand til at komme ud igen. Det mærkelige er, at det har dens forgænger, X40 som jeg har anmeldt her, aldrig gjort.

Vedligeholdelse og rengøring

Vedligeholdelsen er relativt simpel. Støvbeholderen er let at tage ud og tømme, og filteret kan skylles under vand. Børsterne er dog tilbøjelige til at samle hår, især hvis man har husdyr. Jeg har måtte rengøre børsterne oftere end forventet, men det er heldigvis en let opgave.

Robotten har en selvrensende moppefunktion, hvilket jeg fandt ret praktisk. Når den vender tilbage til ladestationen, rengør den automatisk moppen, så man slipper for det manuelle arbejde. Vandtanken skal dog påfyldes jævnligt, især hvis man har store gulvarealer.

Batterilevetid og opladning

Dreame X50 har et kraftigt batteri, som ifølge producenten kan holde i op til 180 minutter på en enkelt opladning. I min testperiode har jeg oplevet, at den klarer omkring 150 minutter ved blandet brug af sugeniveauer, hvilket stadig er imponerende. Den kommer altid retur til ladestationen med mindst 50% tilbage efter at have kørt på mine næsten 80 m2. Opladningstiden er dog relativt lang, hvilket kan være en ulempe, hvis man har behov for at den skal køre flere gange om dagen (læs: Hvis du har børn eller husdyr der fælder.)

Efter ca. en måneds brug står jeg med en positiv oplevelse, dog med et par minusser det er værd at tænke over, hvis du påtænker indkøb af en robotstøvsuger. På den ene side imponerer støvsugeren med sin kraftige motor, effektive rengøring og praktiske funktioner som selvrensende moppe. På den anden side kan jeg ikke ignorere de små frustrationer: møbler, der flyttes rundt, softwareproblemer og en smule besværlig navigation på mørke gulve.

Konklusion

Dreame X50 er en kraftfuld og alsidig robotstøvsuger, som leverer på de vigtigste parametre: rengøringskraft, navigationspræcision og praktiske funktioner. Den har dog også sine udfordringer, især når det gælder software og den lidt for entusiastiske møbelrokering. Hvis man kan leve med disse små irritationsmomenter, får man en solid og effektiv støvsuger, der gør daglig rengøring nemmere.

Jeg vil anbefale Dreame X50 til stort set alle der har brug for en virkelig kraftig støvsuger der “æder” alt – inkl. hår fra dyr – uden problemer. Samtidig vasker den gulvet helt rent. De to minusser jeg har nævnt – den lidt rodede app og en tendens til at ommøblere lette møbler – er begge dele ting, der kan fikses i opdateringer over tid. I hvert fald skal det ikke holde dig tilbage fra at investere i Dreame X50

Du kan læse mere om Dreame X50 på deres hjemmeside her.

Anmeldelse: Dreame X50 Ultra